Diari Oficial de la Generalitat Valenciana


Sumari del DOGV 8955, del 18-11-2020 (2020/9397)

RESOLUCIÓ de 6 de novembre de 2020, del director general de Relacions amb Les Corts, de la Presidència de la Generalitat, per la qual es publica el conveni entre Turisme Comunitat Valenciana i l'Ajuntament de València per al condicionament, en l'anualitat 2020, de la Casa Vestidori com a centre d'interpretació turística del Tribunal de les Aigües de la Vega de Valencia.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8955

Data del DOGV
:   18-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9397


Data del document
:   06-11-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 6 de novembre de 2020, del director general de Relacions amb Les Corts, de la Presidència de la Generalitat, per la qual es publica el conveni entre Turisme Comunitat Valenciana i l'Ajuntament de València per al condicionament, en l'anualitat 2020, de la Casa Vestidori com a centre d'interpretació turística del Tribunal de les Aigües de la Vega de Valencia. [2020/9397]  
  
Turisme Comunitat Valenciana i l'Ajuntament de València han subscrit, prèvia tramitació reglamentària, els dies 17 d'agost de 2020 i 14 d'agost de 2020, respectivament, el conveni per al condicionament, en l'anualitat 2020, de la Casa Vestidor com a centre d'interpretació turística del Tribunal de les Aigües de la Vega de València, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 6 de novembre de 2020 i número 1677/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 6 de novembre de 2020.- El director general de Relacions amb Les Corts: Antonio Torres Salvador.  
  
  
Conveni de col·laboració entre Turisme Comunitat Valenciana i l'Ajuntament de València per al condicionament, en l'anualitat 2020, de la Casa Vestidor com a centre d'interpretació turística del Tribunal de les Aigües de la Vega de València  
  
REUNITS  
D'una part, Francesc Colomer Sánchez, secretari autonòmic de Turisme i president de l'entitat Turisme Comunitat Valenciana, en virtut del que disposa el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018), i l'article 19 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 12.07.2019), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que disposa el Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística (DOGV 29.01.2020). El domicili d'aquesta entitat de dret públic, a l'efecte del present document, és el situat a València, c/ Democràcia, 77, Ciutat Administrativa 9 d'Octubre, Torre II, planta tercera.  
  
La legitimació i representació per a aquest acte es deriva del que estableix l'article 13.4 de la Llei 15/2018, 7 de juny, de la Generalitat, de turisme, oci i hospitalitat de la Comunitat Valenciana i l'apartat 2, lletra d, de l'article 31 del mencionat Decret 7/2020, de 17 de gener, en virtut del qual el president de Turisme Comunitat Valenciana exercirà la representació permanent de l'entitat en la signatura de convenis, i la signatura d'aquest conveni està autoritzada per acord del Consell de data 24 de juliol de 2020.  
I d'altra part, Gloria Tello Company, regidora delegada de Patrimoni i Recursos Culturals de l'Ajuntament de València, en virtut de delegació conferida per la Resolució d'Alcaldia núm. 134, de 24 de juliol de 2020 i autoritzada per a subscriure aquest conveni d'acord amb el que es disposa en l'article 124.1 de la Llei 7/1985, de 2 d'abril, reguladora de les bases del règim local, assistida per José Antonio Martínez Beltrán, en condició de Vicesecretari General. El conveni compta amb l'aprovació prèvia de la Junta de Govern Local, per acord de 17 de juliol de 2020.  
  
Ambdues parts, segons intervenen,  
  
EXPOSEN  
  
Primer. A l'entitat Turisme Comunitat Valenciana li correspon el foment de l'activitat turística, el desenvolupament i la millora del sector turístic, la creació, la implantació i l'adequació de nous productes i recursos turístics, i especialment pel que fa al present conveni correspon també a Turisme Comunitat Valenciana «la planificació i la contribució a la vertebració i a la dinamització turística del territori», segons s'estableix en l'apartat d, article 20, del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística.  
  
  
Segon. L'Ajuntament de València té interés a comptar amb la col·laboració de Turisme Comunitat Valenciana (d'ara en avant Turisme CV) per a habilitar la planta baixa de la Casa Vestidor per a la instal·lació d'un centre d'interpretació del Tribunal de les Aigües de la Vega de València.  
La Casa Vestidor és un edifici emblemàtic de la ciutat de València i una referència inevitable en la seua història, cultura i tradició. La seua comesa era disposar d'un lloc pròxim a la catedral on pogueren canviar-se els jurats de la ciutat de vestimenta i acudir de gala als diversos actes festius de la catedral. Encara hui la Casa Vestidor es destina a servir als magistrats del Tribunal de les Aigües com a lloc de reunió abans d'assistir als judicis que se celebren en la porta dels apòstols de la catedral cada dijous a les dotze del matí i acull, a més, les sessions en els dies de pluja.  
La planta baixa, a més de guardar el vestuari i el mobiliari que s'utilitzen els dijous en les sessions del Tribunal de les Aigües, planteja obrir les portes al públic amb la finalitat de donar a conéixer la història i el funcionament d'aquesta centenària institució, reconeguda constitucionalment com a tribunal consuetudinari i que està declarat com a patrimoni cultural immaterial de la humanitat per la UNESCO des de 2009.  
  
L'actuació té com a objectiu configurar la Casa Vestidor com un centre d'interpretació on explicar la importància del Tribunal de les Aigües, una entitat que compta amb més de mil anys acreditats d'existència, la qual cosa la converteix en la més antiga de les institucions de justícia existents a Europa.  
  
Tercer. L'actuació de museïtzació té l'objectiu de recrear, divulgar i descriure la figura i la comesa del Tribunal de les Aigües, de la manera següent:  
- Divulgació i didàctica: exposició fotogràfica i cartelleria explicativa de la història, el funcionament i les característiques de la institució. La informació s'oferirà de manera impresa i visual, i els continguts hauran de redactar-se en castellà, valencià (llengua pròpia de la institució) i anglés.  
- Àrea d'arxiu i investigació: espai específic on investigadors del dret i historiadors puguen desenvolupar els seus treballs d'estudi i continuar aportant informació per a posar-la al servei de la ciutadania.  
  
- Exposició permanent del mobiliari, vestuari i altres utensilis que s'utilitzen en les sessions del tribunal.  
- Projecció audiovisual de sessions del Tribunal: és evident que no totes les persones visitants tenen el privilegi de poder assistir un dijous al matí a la porta dels Apòstols, per la qual cosa les projeccions tenen el propòsit d'evitar les limitacions que inevitablement imposen l'espai i el temps.  
- Espai UNESCO: aprofundiment en els conceptes clau que van fonamentar la inclusió del Tribunal de les Aigües de la Vega de València com a patrimoni immaterial de la humanitat.  
  
Quart. L'Ajuntament de València assenyala, com a part de les actuacions, l'encàrrec de la redacció d'un projecte de museïtzació i l'execució de l'esmentat projecte per a dotar de contingut la Casa Vestidor.  
  
  
Cinqué. Turisme Comunitat Valenciana i l'Ajuntament de València coincideixen en la conveniència de realitzar una actuació per al condicionament d'un centre d'interpretació turística d'acord amb el que s'ha exposat anteriorment, i ambdues administracions consideren adequada a les seues respectives competències i finalitats concurrents la col·laboració per a executar aquesta actuació, a través de l'atorgament del present conveni de col·laboració regulador d'una subvenció en règim de concessió directa, que preveuen l'article bàsic 22.2.a de la Llei 38/2003, de 17 de novembre, general de subvencions, i l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ja que es tracta d'una subvenció prevista nominativament en la Llei de Pressupostos de la Generalitat per a 2020.  
Amb data 27 de febrer de 2020 l'Ajuntament de València, assabentat de la línia de subvenció S0942000 per al condicionament d'un centre d'interpretació turística en el municipi, capítol VII dels pressupostos de Turisme CV, per a 2020, per un import de 30.000 euros, aporta la sol·licitud per a la realització d'actuacions en col·laboració amb Turisme CV.  
  
És per això que ambdues entitats acorden formalitzar el present conveni, segons les següents  
  
CLÀUSULES  
  
Primera. Objecte  
L'objecte del present conveni és regular el règim de col·laboració entre ambdues entitats per al condicionament de la planta baixa de la Casa Vestidor com un centre d'interpretació on explicar la importància del Tribunal de les Aigües de la Vega de València.  
L'actuació de museïtzació té l'objectiu de recrear, divulgar i descriure la figura i la comesa del Tribunal de les Aigües.  
Constituirà part de les actuacions l'elaboració i l'execució d'un projecte de museïtzació per a dotar de contingut la Casa Vestidor.  
  
Per a això, a través d'aquest conveni, es procedeix a la concessió directa, en l'exercici 2020, d'una subvenció nominativa a l'Ajuntament de València, en els termes que s'estableixen en l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en els articles 22.2.a i 28.1 de la Llei 38/2003, de 17 de novembre, general de subvencions, i en l'article 11.4.a del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
  
Segona. Obligacions generals de Turisme Comunitat Valenciana  
2.1. Import de la subvenció. L'entitat Turisme CV subvencionarà a l'Ajuntament de València la totalitat del cost de l'actuació descrita en la clàusula primera del present conveni fins a un import màxim de trenta mil euros (30.000 euros), IVA inclòs, amb càrrec a l'aplicació pressupostària del capítol VII, programa 33 «Excel·lència i Sostenibilitat Turística», subprograma 336-01, «Ajuntament de València» (línia de subvenció S0942000), del pressupost de Turisme CV per a l'any 2020. Aquesta subvenció es considera incompatible amb altres subvencions, ajudes, ingressos o recursos, per a la mateixa finalitat, procedents de qualsevol administració o entitat pública o privada, nacional, de la Unió Europea o d'organismes internacionals.  
2.2. Reajustament de l'import de la subvenció. Tenint en compte que Turisme CV, amb el límit de l'import màxim abans fixat de 30.000 euros, finança el pressupost de l'actuació, en el cas que es produïsca alguna baixa per diferència entre el pressupost de licitació i el d'adjudicació de l'actuació i no s'arribe a l'esmentat màxim, el finançament es veurà reduït a l'import definitivament adjudicat i executat. Aquest import es destinarà al pagament de conceptes directament relacionats amb l'objecte del conveni. Si, per qualsevol causa, s'excedeix el límit màxim de l'import de la subvenció nominativa abans establit, aquest excés serà íntegrament costejat per l'Ajuntament.  
  
2.3. Forma de pagament. Turisme CV satisfarà a l'Ajuntament de València l'import de l'ajuda anteriorment establida una vegada realitzada l'actuació objecte del present conveni i complides totes les obligacions, les condicions i els tràmits establits. Per a efectuar el pagament efectiu a l'Ajuntament, es verificarà el compliment del pagament material respecte de les obligacions contretes per l'Ajuntament sobre les despeses justificades en l'apartat 4.1.c de justificació de la inversió.  
  
2.4. Publicitat. Ambdues parts publicaran el text íntegre del conveni, una vegada subscrit, tal com estableixen els articles 9.1 i 10 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i el Decret 105/2017, de 28 de juliol, del Consell, de desplegament de la llei, així com l'article 111.3 de la Llei 8/2010, de 23 de juny, de règim local de la Comunitat Valenciana, que preveu la publicació del conveni en el diari oficial corresponent.  
  
Tercera. Obligacions generals de l'Ajuntament  
Correspon a l'Ajuntament el compliment de les obligacions següents:  
3.1. Executar l'actuació de condicionament de la Casa Vestidor com un centre d'interpretació on explicar la importància del Tribunal de les Aigües de la Vega de València.  
3.2. Sol·licitar, gestionar i obtindre qualsevol permís, autorització i llicència tant d'organismes públics com privats que calguen per a l'execució de l'actuació objecte del present conveni de manera que s'ajuste a dret. L'entitat Turisme CV queda desvinculada de qualsevol responsabilitat si, per qualsevol circumstància, aquests permisos, autoritzacions o llicències no s'obtenen, i més especialment els que resulten preceptius per la normativa de protecció del patrimoni històric, arqueològic o mediambiental.  
3.3. Executar directament el projecte d'inversió objecte d'aquest conveni, o contractar-lo a través d'algun dels procediments que corresponga dels previstos en la Llei 9/2017, de 8 de novembre, de contractes del sector públic.  
L'Ajuntament podrà subcontractar, si cal, fins al 100 % de l'import de l'activitat objecte del present conveni, i en aquest cas s'ajustarà al que es disposa en l'article 29 de la Llei 38/2003, de 17 de novembre, general de subvencions.  
3.4. Destinar l'actuació que es duga a terme en virtut del que disposa aquest conveni a la finalitat que s'estableix durant un mínim de cinc anys en el cas de béns inscriptibles en un registre públic, i durant un mínim de dos anys per a la resta de béns inventariables.  
  
L'incompliment d'aquesta obligació de destinació, que es produirà en tot cas amb l'alienació o gravamen del bé, serà causa de reintegrament, i el bé quedarà afecte al pagament d'aquest reintegrament, amb les excepcions previstes en l'article 31.4 i 5 de la Llei 38/2003, de 17 de novembre, general de subvencions.  
3.5. A més de les obligacions anteriorment indicades, l'Ajuntament s'obliga així mateix a:  
a) Comunicar a Turisme CV, tan prompte com es conega, l'obtenció de qualssevol subvencions o ajudes per a la mateixa finalitat, procedents de qualssevol altres administracions o ens públics o privats.  
  
b) Reintegrar, d'acord amb el que es disposa en la Llei de subvencions, les quantitats percebudes en virtut del present conveni, a més de l'interés de demora que poguera correspondre, des del moment del pagament de la subvenció, segons el que s'estableix en la clàusula sisena del present conveni.  
3.6. De conformitat amb el que es preveu en l'article 3 de l'Ordre de 30 de maig de 1996, de la Conselleria d'Economia i Hisenda, en relació amb l'article 13.2 de la Llei 38/2003, de 17 de novembre, general de subvencions, l'Ajuntament queda exonerat d'acreditar el compliment de les obligacions tributàries i amb la Seguretat Social.  
  
  
Quarta. Justificació de la inversió  
4.1. Documentació. Com a requisit necessari per al pagament de la subvenció, l'Ajuntament haurà de justificar la inversió, amb l'aportació de la documentació següent:  
a) Factures de les despeses (i certificacions d'obra per a les partides de despeses d'inversió que tinguen aquesta consideració), o còpies confrontades, datades en l'any 2020, corresponents als conceptes que conformen l'objecte del conveni. El desglossament de les factures i/o certificacions haurà de tindre el nivell de detall suficient que permeta acreditar les actuacions realitzades.  
b) Informe tècnic dels treballs realitzats, emés pels serveis competents de l'Ajuntament, on es detallaran l'actuació i les despeses a què fan referència les factures (i certificacions), completat, si és possible, amb fotografies del desenvolupament de l'actuació, i acompanyat, en el cas d'obres, del certificat de conformitat emés per la direcció tècnica de l'actuació.  
c) Document acreditatiu del reconeixement de les obligacions contretes sobre les factures mencionades en l'apartat a anterior, expedit per l'òrgan competent de l'Ajuntament dins del termini límit de presentació de tota la documentació justificativa de la subvenció atorgada. Si l'execució de les actuacions la realitza la mateixa entitat, s'hauran de remetre a Turisme CV les còpies compulsades de tots els documents de reconeixement d'obligacions directament relacionats amb les despeses de l'actuació.  
d) Declaració responsable sobre si s'han percebut o no altres subvencions o ajudes públiques o privades per al finançament de l'actuació, i, si escau, la procedència i l'import d'aquestes, així com de no ser deutor de la Generalitat per reintegrament d'altres subvencions, i de no incórrer en cap de les circumstàncies recollides en l'article 13.2 de la Llei 38/2003, de 17 de novembre, general de subvencions.  
e) Declaració responsable sobre el caràcter compensable o no de l'IVA suportat.  
f) Acreditació, per part de l'òrgan competent de l'Ajuntament, d'haver seguit, en la contractació de l'actuació objecte de la subvenció, el procediment que corresponga dels previstos en la Llei 9/2017, de 8 de novembre, de contractes del sector públic, i altra normativa en la matèria.  
g) Acreditació de disposar de qualssevol permisos, autoritzacions i llicències tant d'organismes públics com privats que calguen per a l'execució de l'actuació objecte del present conveni, o declaració de l'organisme indicant el compliment d'aquest apartat.  
h) Acreditació d'estar al corrent en el compliment de les obligacions de rendició de comptes anuals davant la Sindicatura de Comptes.  
4.2. Termini de presentació de la documentació. El termini límit de presentació de tota la documentació justificativa indicada en l'apartat anterior serà de trenta dies naturals des de la data de l'última factura, sense que, en cap cas, i amb independència de la data de la factura, aquesta aportació de documentació justificativa puga excedir el 30 de desembre de 2020.  
  
Cinquena. Execució de l'actuació  
5.1. Termini d'execució de l'actuació subvencionada. L'execució de l'actuació objecte del present conveni serà la determinada per l'Ajuntament en la seua contractació (en cas d'obres que requerisquen projecte, serà la prevista en aquest document), sense que en cap cas puga excedir la data del 21 de desembre de 2020.  
5.2. Control i seguiment tècnic de l'actuació subvencionada. El control de l'execució i el seguiment tècnic de l'actuació serà realitzat pel personal tècnic designat per l'Ajuntament, i podrà ser supervisat per Turisme CV, sense perjudici de les funcions atribuïdes a la Comissió de Seguiment establides en la clàusula desena del conveni.  
  
5.3. Senyalització de les obres. A més de la senyalització de seguretat que resulte preceptiva per a les obres, aquestes podran senyalitzar-se mitjançant l'oportú cartell en el qual s'indicarà que les obres es realitzen en col·laboració entre Turisme CV i l'Ajuntament de València, i el seu contingut i duració hauran de complir la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
  
Sisena. Procediment de modificació, resolució i reintegrament  
Turisme CV podrà resoldre i deixar sense efecte el present conveni en el supòsit d'incompliment per l'Ajuntament de les obligacions que li corresponen o per la impossibilitat de l'execució de les actuacions d'acord amb les condicions establides.  
Així mateix, seran causes de resolució, a més de les anteriorment establides, l'acord mutu de les parts, sempre que raons d'interés públic facen innecessària o inconvenient la continuïtat del conveni, o la renúncia expressa de l'Ajuntament per causes sobrevingudes, sense perjudici del que es preveu en les clàusules tercera i quarta del present conveni.  
  
En el supòsit d'extinció del conveni per causes diferents de la conclusió del termini de vigència, les actuacions en curs d'execució es finalitzaran en la forma que decidisca la comissió de seguiment.  
Serà escaient el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins al moment en què s'acorde la procedència del reintegrament, en tots els casos establits en l'article 37 de la Llei 38/2003, de 17 de novembre, general de subvencions, i en particular per:  
- Incompliment de l'obligació de justificació, especialment de l'establida en la clàusula quarta del present conveni.  
- Obtindre la subvenció sense reunir les condicions establides en el present conveni o en altra normativa d'aplicació.  
- Incompliment de la finalitat de la subvenció concedida en virtut del present conveni.  
- Incompliment de les condicions i obligacions assumides per l'Ajuntament en virtut del present conveni.  
- Haver obtingut altres ajudes o subvencions per a la mateixa finalitat que la prevista en aquest conveni, d'una quantia que, aïlladament o en concurrència amb aquesta o amb altres subvencions o ajudes d'altres administracions públiques o d'altres ens públics o privats, supere el cost de l'actuació objecte d'ajuda a través del present conveni.  
Els conflictes que puguen sorgir en la interpretació i el desplegament del present conveni hauran de ser solucionats per la Comissió de Seguiment, prevista en la clàusula desena del conveni, i la modificació i resolució d'aquest correspon als titulars dels òrgans superiors i dels centres directius, d'acord amb el que es preveu en l'article 6.1 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre. En tot cas serà aplicable el que s'estableix en la Llei 38/2003, de 17 de novembre, general de subvencions, i en la Llei 1/2015, de 6 de febrer, d'hisenda pública, del sector públic instrumental i de subvencions.  
  
  
Setena. Règim de penalitzacions  
L'Ajuntament donarà compte a Turisme CV dels possibles retards en l'execució de l'actuació, amb independència del que s'haja establit per l'Ajuntament en els plecs de condicions de les contractacions que realitze per a l'execució de les actuacions objecte de subvenció, i de les corresponents penalitzacions per demora.  
  
Huitena. Vigència  
El present conveni entrarà en vigor a partir de la data de la signatura i mantindrà la seua vigència fins al 31 de desembre de 2020 sense perjudici del que s'ha establit anteriorment respecte al termini d'aportació de la documentació justificativa de l'execució de l'actuació objecte del present conveni. No obstant això, les despeses subvencionables poden haver-se portat a terme o executat des de l'1 de gener de 2020.  
  
Novena. Règim jurídic i jurisdicció  
El present conveni regula la concessió d'una subvenció nominativa a favor de l'Ajuntament de València, per la qual cosa el seu règim jurídic és el que s'estableix a l'efecte en els preceptes de caràcter bàsic de la Llei 38/2003, de 17 de novembre, general de subvencions, desplegats en el seu Reglament, aprovat pel Reial decret 887/2006, de 21 de juliol; així com el que s'estableix en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i queda subsumit aquest cas en el supòsit de subvenció en règim de concessió directa que preveu l'article bàsic 22.2.a de l'esmentada Llei 38/2003, de 17 de novembre, i en el correlatiu article 168.1.A de la Llei 1/2015, de 6 de febrer, ja que es tracta d'una subvenció prevista nominativament en la Llei de pressupostos de la Generalitat.  
  
Quant a la tramitació i la formalització, es regeix pel Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per la normativa bàsica continguda en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
La solució, en primera instància, de les controvèrsies d'interpretació i compliment que puguen plantejar-se respecte del conveni subscrit correspondrà a la Comissió de Seguiment prevista en la clàusula següent, i, en cas de no aconseguir-se una solució o acord a través d'aquesta via, la resolució de la qüestió o qüestions litigioses sorgides correspondrà als òrgans competents de la jurisdicció contenciosa administrativa.  
  
Desena. Comissió de seguiment  
Es crea una comissió de seguiment del present conveni amb les funcions següents:  
a) Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi, a aquest efecte, la solució, en primera instància, de les controvèrsies d'interpretació i compliment que puguen plantejar-se respecte del conveni subscrit.  
  
b) Informar les parts dels retards i de les incidències que es puguen presentar durant l'execució del conveni, així com, si escau, proposar les corresponents actualitzacions o modificacions derivades del retard.  
  
c) Analitzar i proposar les actuacions que, en l'àmbit objecte del conveni, es consideren oportunes per totes dues parts.  
La comissió de seguiment estarà constituïda per tres persones representants, dues designades per la direcció de Turisme CV, que assumiran la presidència i la secretaria de la Comissió, i una tercera designada per l'ajuntament beneficiari.  
En la designació de representants de Turisme CV es procurarà la presència equilibrada d'homes i dones, en aplicació del que preveu el II Pla d'igualtat de dones i homes de l'Administració de la Generalitat, aprovat per acord del Consell de 10 de març de 2017.  
  
Les còpies de les actes, dels acords o dels informes que, si escau, emeta la Comissió de Seguiment, en el desenvolupament i execució de les funcions que tinga assignades, es remetran a la Direcció de Turisme CV.  
El seu funcionament i l'adopció d'acords es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic.  
Les atribucions de la comissió de seguiment no podran afectar les que la Llei 38/2003, de 17 de novembre, general de subvencions, confereix a Turisme CV com a òrgan subvencionador.  
  
Onzena. Compatibilitat amb la normativa europea sobre ajudes públiques  
1. El present conveni és compatible amb el mercat interior, atés que les seues disposicions no afecten els intercanvis comercials entre els estats membres, conformement amb el que es disposa en l'article 107.1 del Tractat de Funcionament de la Unió Europea, i no reuneix els requisits acumulatius exigits en aquest article, ja que l'objecte del conveni és la col·laboració no amb una empresa sinó amb una entitat pública de caràcter local que actua servint amb objectivitat els interessos generals en virtut de les potestats que per la seua naturalesa té atribuïdes, en concret l'exercici de l'acció de foment del turisme en el seu conjunt i l'impuls de nous recursos turístics. Així mateix, atés l'impacte estrictament local de l'actuació, aquesta no afecta el comerç intracomunitari.  
  
2. En tractar-se d'un conveni no subjecte a l'article 107.1 del Tractat de Funcionament de la Unió Europea, i d'acord amb el que s'estableix en l'article 3.4 del Decret 128/2007, de 29 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida mitjançant el present conveni no requereix notificació o comunicació a la Comissió Europea.  
  
Com a prova de conformitat amb tot l'anterior, les parts compareixents, fent ús de les facultats conferides, signen el present document en el lloc i data indicats.  
  
El president de Turisme Comunitat Valenciana: Francesc Colomer Sánchez.  
La regidora delegada de Patrimoni i Recursos Culturals de l'Ajuntament de València: Gloria Tello Company.  
El vicesecretari general: José Antonio Martínez Beltrán.